เลขาธิการ กกต. ระบุ สำนักงานคณะกรรมการการเลือกตั้ง จะเผยแพร่ ข้อมูลผลการเลือกตั้ง สมาชิกสภาผู้แทนราษฎร อย่างไม่เป็นทางการ ผ่านเว็บไซต์ กกต. เย็นวันนี้
เลขาธิการ กกต. ระบุ สำนักงานคณะกรรมการการเลือกตั้ง จะเผยแพร่ ข้อมูลผลการเลือกตั้ง สมาชิกสภาผู้แทนราษฎร อย่างไม่เป็นทางการ ผ่านเว็บไซต์ กกต. เย็นวันนี้พ.ต.อ.จรุงวิทย์ ภุมมา เลขาธิการ กกต. กล่าวว่า วันนี้สำนักงาน กกต. จะเผยแพร่ผลการเลือกตั้งอย่างไม่เป็นทางการ ร้อยละ 95 ผ่านทางเว็บไซต์ของ กกต.ในเวลา 16.00 น. ว่ามีใครบ้างที่ได้คะแนนสูงสุดใน 350 เขต ส่วนเอกสารผลคะแนนการเลือกตั้งทั้งหมด ผู้อำนวยการการเลือกตั้ง ประจำจังหวัดแต่ละจังหวัด จะต้องนำส่งมายังสำนักงานคณะกรรมการการเลือกตั้งภายในวันพรุ่งนี้ เมื่อได้รับเอกสารทั้งหมดแล้ว จะเผยแพร่คะแนน ร้อยละ 95 ให้ทราบ เพื่อสามารถนำไปใช้ในการคำนวณ ส.ส.บัญชีรายชื่อต่อไป สำหรับการรายงานผลอย่างไม่เป็นทางการ อาจจะทราบรายชื่อว่าใครได้คะแนนสูงสุด ส่วนการประกาศผลการเลือกตั้งอย่างเป็นทางการ สำนักงานคณะกรรมการการเลือกตั้ง จะประกาศผลในวันที่ 9 พฤษภาคม 2562 เพราะเป็นวันที่ครบ 150 วัน นับตั้งแต่วันที่พระราชบัญญัติการเลือกตั้งสมาชิกสภาผู้แทนราษฎร มีผลบังคับใช้ ทั้งนี้หากผู้สมัครที่ได้รับคะแนนสูงสุดในเขตใดถูกตัดสิทธิ์การสมัครรับเลือกตั้งและมีการเลือกตั้งใหม่ ผลคะแนนรวมของพรรคการเมืองก็จะต้องเปลี่ยนไปด้วย ดังนั้นเมื่อคะแนนยังไม่นิ่ง ส.ส.แบบบัญชีรายชื่อก็สามารถเปลี่ยนแปลงได้ตลอดเวลา อย่างไรก็ตามในส่วนของสำนักงาน กกต. จะต้องเคลียร์สำนวนคำร้องต่างๆ ที่มีอยู่ 110 สำนวน ให้เสร็จก่อนวันที่ 9 พฤษภาคม เพื่อที่จะประกาศผลการเลือกตั้งอย่างเป็นทางการ ซึ่งคณะกรรมการการเลือกตั้ง มีเวลา 45 วันในการดำเนินการ นายณัฏฐ์ เล่าสีห์สวกุล รองเลขาธิการ กกต. กล่าวว่า สาเหตุที่หยุดรายงานผลคะแนนเมื่อคืนนี้ ที่ร้อยละ 95 เนื่องจากเป็นข้อบังคับของกฎหมาย ซึ่ง กกต. ได้ออกระเบียบ ว่าด้วยการรายงานผลคะแนนอย่างไม่เป็นทางการไว้ให้รายงานได้ไม่เกินร้อยละ 95 เท่านั้น กกต.ไม่ได้ทำตามอำเภอใจ และการรายงานผลการเลือกตั้งอย่างไม่เป็นทางการ ส่วนใหญ่จะประกาศรายชื่อของผู้ที่ได้รับการเลือกตั้งเป็นอันดับ 1 ส่วนคะแนนจะยังไม่มีการเผยแพร่ เพราะทุกคะแนนมีความหมาย จึงจำเป็นต้องทำงานอย่างรอบคอบ อย่างไรก็ตามภายในสัปดาห์นี้จะสามารถเปิดเผยรายงานการนับคะแนนของ กกต.เขต ซึ่งสามารถนำไปใช้อ้างอิงได้